Sosiaali- ja terveysministeri Hanna Mäntylä aiheutti eilen huutomyrskyn eduskunnassa, kun hän ripitti SDP:n puheenjohtaja Antti Rinnettä ammattiyhdistysliikkeiden asumistukikikkailusta. Matti Putkonen antoi vasemmistopuolueiden kuulla kunniassa tämänpäiväisessä tiedotustilaisuudessa.

Rinne väitti hallituksen leikkaavan asumistukia. Mäntylä muistutti vastauksessaan, etteivät asumistuet ole laskemassa, mutta sen sijaan ammattiyhdistysliike kuittaa asumistuista kymmenien miljoonien verovapaat osingot.

”Monissa länsimaissa tätä nimitettäisiin korruptiorenkaaksi.”

-Ylen tuoreen uutisen mukaan ay-liike on saanut viiden vuoden aikana 50 miljoonaa euroa VVO:n vuokraosinkoina. Ammattiliitot ja mm. Antti Rinne, joka on istunut Pro:n hallituksessa ja kuitannut vuokratuotoista verovapaat osingot. Vuokrien tuottoja maksatetaan suurelta osin pienituloisille maksettavilla asumistuilla, Mäntylä syytti.

”Noudattaisivat edes sääntöjenmukaista vuokratasoa”

Perussuomalaisten työmies Matti Putkonen ei ihmettele, miksi SDP ja vasemmisto ovat vaatineet asumis- ja toimeentulotukien kasvattamista ”naamat punaisina”.

– Molempien virallinen selitys on köyhän asialla oleminen. Totuus on tyystin toinen. Kummatkin puolueet hallinnoivat bulvaaneidensa kautta suurta vuokra-asuntomassaa. Ay-liike on niistä merkittävin, Putkonen huomautti tänään Työmiehen tuumaustunnilla.

”Tuotoista on vuosien saatossa siirretty sekä demareiden että vasureiden vaalikassoihin miljoonia euroja.”

– Demarit ja vasurit voisivat halutessaan osoittaa aidosti olevansa köyhän asialla, jos noudattaisivat edes ARA:n sääntöjenmukaista vuokratasoa. Mutta toimitaan juuri päinvastoin. Ministeri Mäntylä nosti tämän kissan pöydälle eduskunnan kyselytunnilla ja sai demarit kihisemään raivosta.

Vaalikassoihin miljoonia euroja

Putkonen paheksuu sosiaalidemokraattien tapaa korottaa vuokra-asuntojen vuokria nopeammin kuin mitä asunnoista koituvat todelliset menot kasvavat.

– Vastoin ARA:n ohjeita, näin mahdollistetaan erityisesti demarivetoisille ay-liitoille hulppeat verovapaat osingot verovaroilla tuettujen vuokra-asuntoyhtiöiden tuotoista. Tuotoista on vuosien saatossa siirretty sekä demareiden että vasureiden vaalikassoihin miljoonia euroja. Monissa länsimaissa tätä nimitettäisiin korruptiorenkaaksi.

– Eikä kyse ole mistään nappikaupasta: valtio maksoi asumistukia yksin viime vuonna 1,5 miljardia euroa. Kaikki tutkimukset todistavat, että asumistukien korotukset valuvat suoraa vuokra-asuntojen omistajien taskuun eli VVO:ssa demareiden vaalitilille ay-liikkeen kautta.

SUOMEN UUTISET